Հենց դրանց է հղում կատարում ադրբեջանական կողմը, երբ պնդում է, թե մայենդորֆյան հռչակագիրը ենթադրում է առաջին հերթին ԵԱՀԿ «Եզրափակիչ ակտով» սահմանված նորմերի կատարում։ Մինչդեռ նույն, ունիվերսալ այս փաստաթուղթը շատ կոնկրետ խոսում է նաեւ ազգերի ինքնորոշման սկզբունքից, որի մասին, չգիտես ինչու, բոլորը լռում են։ Դրանք սահմանված են «Եզրափակիչ ակտի» յոթերորդ՝ («Մարդու իրավունքների եւ հիմնարար ազատությունների հարգում՝ ներառյալ մտքի, խղճի, կրոնի եւ համոզմունքների ազատությունը. անդամ պետությունները, որոնց տարածքում կան ազգային փոքրամասություններ, նրանց կտրամադրեն մարդու իրավունքների եւ հիմնարար ազատությունների կիրառման լիարժեք իրավունք եւ այդ կերպ կպաշտպանեն նրանց օրինական շահերն այդ ոլորտում»), եւ ութերորդ («Սեփական ճակատագիրը տնօրինելու ժողովուրների իրավունքը եւ իրավահավասարությունը...բոլոր ժողովուրդները միշտ իրավունք ունեն լիարժեք ազատության պայմաններում երբ եւ ինչպես որոշելու՝ իրենց ներքին եւ արտաքին քաղաքական կարգավիճակը՝ առանց արտաքին միջամտության»)։